التلميذة مريم أمجون اللّي عجبات المغاربة والعالم العربي كولو بسبب لقراية ديالها أثرات ف بزاف ديال الناس. البنت تبارك الله عليها طالعة نابغة من صغرها والوقت ديالها كولو عاطياه غير ف القراية ومعندهاش الفراغ بشكل نهائي. التلميذة أثرت بشكل كبير في المغاربة خلال سنة 2018. الفوز بجائرة تحدي القراءة العربي: الفوز ديال مريم بجائزة تحدي القراءة مكانش عادي عن مريم والأقرباء ديالها. لبنيتة تبارك الله عليها كانت موجدة لهاد الجائزة وكانت واثقة بزاف من راسها غادي تاخدها. وبطبيعة وجدات ليها وخدات الوقت الكافي ديالها. وكيف كانت قالت والدة مريم ف حوار سابق مع “كود”. كان عند العائلة احتمال كبير انها غادي تكون فائزة وخا عارفين أن المسابقات كتكون فيها ديما المفاجئات. مريم كانت كانت كتقول للأم ديالها اللي هي استاذة مبرزة بفاس على أنها غادي تربح هاد الجائزة مئة ف المائة وكانت جد متفائلة لدرجة أنها كتبات فواحد الورقة “تتويج مريم يوم 30 أكتوبر”. تلميذة متألقة ومعندها الفراغ: مريم تلميذة ماشي بحال باقي التلميذات. عندها شخصية وكلامها دقيق وكتهضر بفصاحة وبلا زواق. ومن صغرها طالعة قراية صحيحة. مريم معندها الوقت وكتقرا بزاف بزاف لدرجة أن العائلة ديالها خرجوها من مؤسسة ديال الدولة ودخلوها للتعليم الخصوصي حقاش السيدة عندها طموح مكانش يقدر يتلبا ليها ف الفيلاج وبالضبط ف المنطقة ديال تيسة بتاونات. التلميذة مريم مني كانت فيها داك 5 سنوات وهي كتحماق على شي حاجة إسمها “الكتاب” وكتحماق تقرا القصص وخا مكانتش كتفهموم حقاش كانت صغيرة لكن من بعد طلعات البنت قافزة بزايد ف القراية وخدات جائزة كبيرة وربحات بزاف ديال الدول العربية. مريم تخطف الأضواء من الإمارات: نابغة لكل ما تحمله الكلمة من معنى. المغرب تهز ف 2018 بسبب الفوز ديال مريم اللي نجحات فكسب الرهان ديال “تحدي القراءة العربي 2018” لتنتزع بذلك لقب بطلة المسابقة واللي شاركو فيه اكثر من 10 ملايين تلميذة وتلميذ من مختلف البلدان العربية. بعد الفوز كولشي كان ينتظر عودة مريم إلى المغرب. الصحفيين عمرو مطار محمد الخامس وكولشي كان كيسول فقط على وقتاش داخلة. هادشي كولو حقاش السيد أثرات ف المغرابة بزاف بعد هاد الفوز. كولشي كات تعرم عليها ف المطار باش يصوروها وياخدو تصريحات لدرجة أن البنت سخفات ومابقاش قادة تهضر ف مرة. رسالة مريم للتلاميذ خلال سنة 2019: “كود” عيطات لمريم أمجون ولقاتها كتقرا كالعادة. مريم وجهات للتلاميذ فالعام الجاي نصيحة باش يزيدو يقراو مزيان. وقالت في تصريح لـ”كود”: التلاميذ خاصهوم يثيقو فالقدرات ديالهوم وبأنفسهم وأن يهتموا بتنمية قدراتهم العقلية والفكرية من خلال القراءة والانفتاح على الكتاب فهو خير جليس”. وأضافت التلميذة مريم، لـ”كود”، قائلة: “كما أنصح التلاميذ بأن يثقوا في أنفسهم ويتغلبوا على الكسل والمخاوف لتطوير قدراتهم اللغوية والمعرفية ويتحلو بالأخلاق العالية بحال التسامح والمحبة..”. 
مريم أمجون.. من أبرز شخصيات 2018 ف المغرب وها رسالتها للتلاميذ عبر “كَود”